A gran transformación de La Infortunada arribó con os intereses d'a empresa basca «La Ibérica» (dimpués «Iberduero», y en l'actualidat «Iberdrola»), que escomenzó as obras de construcción d'a Central hidroelectrica de La Infortunada sobre lo río Cinca en 1919, dentrando en funcionamiento la primer parte l'1 de chiner de 1923. Con a instalación de la dita central, que ha gosau estar a industria que ha dau la vida á la localidat en quasi tot lo sieglo XX, a estructura de La Infortunada cambeó radicalment, disenyando-se la población nueva de tot, que ye como se conoix en l'actualidat, á la moda d'una colonia industrial con gran cantidat de treballadors foranos (primer ta las obras, dimpués ta las fayenas d'a central). Muitos d'os edificios d'uso comunal que i existen (como a ilesia parroquial, o museu u la Casa d'a Villa) en primeras yeran propiedat d'a Companyía, y se i contruyoron ta dar-le servicio á la colonia de treballadors que i vivivan. A central de La Infortunada produce una potencia total de 83.000 KWh, per lo que ye la más important de tot lo Pireneu de Uesca.